text: cegesqui: de gener 2009
  Esquí de descoberta per demà, a l'Arièja. És d'aquells cims que a priori no saps si és d'esquí de muntanya o de muntanya amb esquís... s'ha de provar.
  La sortida és de dificultat mitjana, llarga, amb uns 1300m de desnivell i circular.
  Si no empitjora la meteo, sortirem aquesta tarda per fer nit a una Gîte, fer dissabte l'activitat i tornar a casa per la tarda.
  Podeu contactar amb mi si us interessa o per més detalls.
  (D'altra banda, els amics de la TPE seran, molt probablement, per Certascan... anar-los a trobar requereix també disposar del diumenge. )
  Això de fer seguiment de travesses i expedicions no és nou. En el següent reportatge es poden copçar els reptes dels alpinistes i les dificultats tècniques i tecnològiques dels qui en fan el seguiment. Bon dimecres!
  Diumenge 25 de gener va tenir lloc a l'estació d'esquí nòrdic d'Aransa, la II Traça Muga, primera prova de la XXV Copa Catalana d'Esquí de Muntanya, organitzada per la Unió Excursionista Urgellenca (UEU).
  Durant la prova s'ha pogut gaudir d'un molt bon itinerari, malgrat els vents huracanats del dissabte, certament s'han superat amb escreix les expectatives. Així doncs a l'estació d'esquí d'Aransa ha començat la primera cursa de la copa catalana d'esquí de muntanya, després de molts dies de preparatius.
  Cal felicitar a tots els seus membres i col·laboradors que inicialment havien preparat un recorregut de 1.800 m de desnivell on hi havia de tot: una canal, 3 pujades sent una per bosc i l'última amb moltes conversions. Finalment s'ha hagut de sortir a traçar aquest el mateix dia de la cursa molt d´hora i fer el que s'ha pogut perquè hi havia plaques de vent en alguna zona i llocs molt gelats.
  Finalment la cursa ha constat de 1.180 metres de desnivell que començaven a l´estació d´Aransa fent un quilòmetre per les pistes de fons, i on després entrava a un bosc que ens deixava al peu d´una canal bastant gelada. No es treuen grampons fins arribar al cim de la Barra, 2.630 m, on començàvem una baixada cap al solà de Bescaran 2.250 m per tornà a remuntar cap al coll del Munturull i carenà cap al cim de la Barra. Aquí treure pells i baixar per una espectacular canal del Mig, per continuar de nou cap a l'estació d'Aransa.
  Bona inscripció amb 160 participants amb la novetat de tres integrants del Centre Excursionista de Gràcia, felicitats als dos debutants Greg i Yann, segur que els tornem a veure en aquests ambients, animem a tots els esquiadors del CEG que s´animin a provar-ho. En quant a la meva participació hem sigut l´únic equip format per tres integrants, ens ho hem passat molt bé tot i que potser hem perdut una mica de temps en alguns canvis, però la companyia i l´experiència ha valgut la pena.
  Inici del descens de la última canal, molt tècnica.
  Els integrants del Trio Jose, Ferran i Toni ....
  Els debutants amb moltes ganes
  Els primers classificats han sigut:
  1. Dani León i Oscar Roig: 1h 34 min 45s
  2. Alfons Gaston i Xevi Sadurní: 1h 37min 57s
  3. Manel Pelegrina i Armand Jesus: 1h 39min 59s
  34. Ferran Bofill, Toni Elias i Jose Perez 2:16 min
  Gregory Van Joof i Yann ... 3:42 min.
  1. Cristina Bes i Gemma Furio: 2h 10min 50s
  2.Roser Espanyol i Marta Riba: 2h 11min 20s
  3. Neus Tort i Imma Mascort: 2h 21min 21s
  Aprofitem per recordar que enguany participar a la copa catalana té premi, els corredors que vagin a 4 o més curses rebran un folre polar Sportful/Kapros conmemoratiu de la XXVena copa catalana i del centenari de l'esquí a catalunya i entraran en el sorteig d'unes de les botes més lleugeres del mercat, unes magnífiques Aone.
  La propera cursa important és la Font Blanca 7 i 8 de Febrer, cursa de la Copa del Món s´haurà d´anar amb compte amb el tall horari per no quedar-se fora .... i el proper cap de setmana és disputa la prova Altitoy amb les inscripcions esgotades desde fa tres setmanes, o sigui que aquest cap de setmana descansarem ...
  En quant a l´estat de la neu, molt dura gelada als lloms però en general bona innivació, a més durant la tarda de diumenge començava a nevar ...
  (Joan, Carles, Roger - TPE), Eli R, Manel B, JoanManuel C i Jaume J.
  +/- 1000m; 4h ascens, 1h descens; Dificultat F, *, S2-S3; orientació SO-SE; track GPS wikiloc
  De nou la TPE és excusa per sortir (més fotos aquí)! Ens retrobem amb ells dissabte per sopar a la Gîte de l'Hospitalet. Els hi portem alguns encàrrecs i un parte de bon temps per diumenge amb risc 3 per sota els 2500m... Neva i el vent bufa fort i sembla impossible que diumenge es llevi com s'ha llevat: radiant!
  Creuem la carretera (1460m) i ja ens calcem els esquís. Resseguim el GR que es redreça pel costat d'una canonanda característica fins al punt en què es bifurquen la Vall de Siscar (per anar al Nérassol) i la Vall d'Arques que prenem. Deixem enrere una presa, la Cabana de Brougnic i a bon ritme superem l'estany de Pédourrés.
  És un bon lloc per separar-nos... tot de muntanyes molt boniques ens envolten: cap al sud el Nérassol, la Portella de Siscar (carregada de neu), el característic Pic de Regalecio; cap a l'oest la vall que han de prendre ells, envoltada pels Pics de l'Alba, el Pic de Fontargenta i el Pic de Rulhe... ells van al Refugi de Rulhe, i nosaltres enfilem la pala que suaument puja a la Tose de Pédourrés. El vent sí que es nota aquí dalt, i la pluja ha deixat el terreny endurit. Hi arribem empesos pel vent, i tenim una bona baixada, primer per neu vidre i després, per la fondalada, amb neu pols.
  A destacar l'allotjament a la Gîte L'Hospitalite de L'Hospitalet (gite.lhospitalite(at)orange.fr ; tel.: 0033 561 05 23 14) on hi ha bona cuina i facilitats i on hem gaudit per una estona d'aquestes meravelles...
  Etiquetes: *, ARIÈJA, GPS, LLIBRES, PIRINEUS Enllaços a aquest missatge
  Em repeteixo amb un vídeo de la canal NO del Malh des Pois, aquest cop de TELEMARKORAL. M'atrau aquesta muntanya, hi haurem d'anar!
  Pic de la Serrera 2913m, per la canal Cebollera
  Temps: 4'00h pujada 1h baixada
  Punt de sortida: aparcament Rialb (1740m)
  Dificultat: F* canal PD (amb neu pols), S1
  Itinerari d'ascens: sortim del aparcament a l'entrada de les valls de Sorteny i Rialb. Ens calcem els esquís al mateix aparcament i remuntem la pista que porta fins al refugi de Sorteny. Deixem les traces que, a la dreta van cap a l'Estanyó i remuntem la vall que s'obre en direcció N. Ja des de el refugi es veu ben clarament la canal que farem dins d'una estona. Es presenta amb molt bona innivació. Seguim les traces que van cap al Pic de la Sal i desprès obrim traça fins al peu de la canal Cebollera (cota 2450m aprox) ens calcem grampons i canal amunt. Bon ambient i excel•lent canal per a iniciar-nos. Neu pols. A la sortida i el tram del coll Cebollera i la carena fins al cim neu ventada dura.
  Itinerari de descens: per la pala clàssica SE, cap el petit refugi que trobem abans d'enllaçar amb les traces de pujada prop del refugi de Sorteny. L'estat de la neu es de p..... mare! una mica pesada a les parts altes però molt bona una mica mes avall.
  Gran dia d'esquí de muntanya, excel•lent temperatura, molt bona neu, vistes extraordinàries i bona combinació d'esquí i un punt d'alpinisme. Només una mica de vent al cim. Gran disfrutada i companyia excel•lent.
  Joan R., Beti F. (els tècnics) Carmela F. Jordi L. (els aprenents)
  Pic del Forn 2704m
  Temps: 2'30h pujada 1h baixada
  Dificultat: F* S1 (S2 a la sortida del cim)
  Itinerari d'ascens: idem dia anterior fins al refugi de Sorteny per la pista. Un cop al refugi remuntem a l'esquerra en direcció NO cap a la coma del Forn, un cop a la coma (un bon forn!) anem en direcció al coll que hi ha entre el pic de la Sal i el Pic del Forn. Guanyem el coll i remuntem la carena fronterera en direcció O fins al cim. Amb esquis fins al cim sense problemes. Grans vistes del Pic de Thoumasset i del Font Blanca que semblen a tocar i de tot i més. Dia tant brillant i lluït com l'anterior.
  Itinerari de descens: sortim del cim en direcció O per la pala que porta cap al coll de Banyell i la vall de Rialb. Neu molt bona. Dura a la part alta (encara no li ha tocat el sol) i pols de la bona fins arribar a la vall. Molta neu. Es pot baixar per qualsevol dels dos marges (millor potser per la dreta) passem pel refugi de Rialb abans de fer un últim tram per la part del bosc seguint les traces. Tram molt divertit.
  Molt bona ruta en travessa per completar una matinal amb ambient.
  Moooooltes possibilitats al Pirineu andorrà (i allà on la vista es perd)
  Quina temporada!
  Joan R., Carmela F. Jordi L.
  Publicat per jordi laparra 2 comentaris
  VallTer - Mentet
  Mentre els de Barcelona ens cruspim a Can Jepet uns impressionants plats de llom i cansalada amb formatge, arriben els de Reus.
  Tots plegats fem via cap a l'aparcament de VallTer 2000; a la cota 2155m ja costa trobar places lliures i tampoc no anem gens tard.
  Fugim de la musicada massificació pistera per la coma de la Portella de Mentet 2409m, proporcionalment, també força habitada, però amb el so del silenci per companyia.
  Mirant la Vall de l'Alemany ens espantem en creure que la neu no ens acompanyarà fins el nostre objectiu. Malgrat tot ens hi llancem; més tard, una gent que hi puja ens treu de l'ensurt.
  Alertats de la possibilitat de passar-nos-el de llarg, assegurem la trobada del Refugi de l'Alemany 1968m apurant el descens molt a l'esquerra de la vall, anant a cercar unes traces que ens hi guien amb precisió.
  La polseguera de la neu emboscada ens regala un descens amè i divertit d'allò més en tota la seva extensió.
  A l'entrada de Mentet 1480m hi romanem un parell d'hores fent pràctiques d'ARVA, aprofitant que encara és d'hora i fa un solet ben hospitalari.
  En acabar, posem pells i remuntem pels carrers del poble fins on la neu ens deixa. A peu acabem d'arribar a la Gîte La Cavale, a la part més alta del poble 1600m.
  Trobarem a faltar el somriure de la raclette que no ens fotrem... però el sopar que ens ofereixen tampoc no ens decep, ni en gust ni en fartum, tot i que no es pot dir que ens l'haguem guanyat...
  Degudament reposats i alimentats, doncs, l'endemà desfem el camí pendís amunt. Les teranyines celestials van deixant pas a un sol que hi posa ganes.
  Novament al Refugi de l'Alemany, triem un trajecte de tornada diferent. Seguim unes traces que ens endinsen a la Coma de Bacivers, sense saber què hi trobarem.
  Anem a parar al fons del Circ de la Coma de Bacivers, format per la Serra de Bacivers, al Sud; la Serra Gallinera, a l'Oest; i la Serra de Caret, al Nord.
  (Val a dir que aquesta descripció és una apreciació deduïda dels mapes de l'Alpina d'Ull de Ter i Canigó, ja que no surt en tota la seva extensió.)
  Al cim d'aquest circ hi arribem la meitat del grup, amb piolet i grampons, pujant la cara Sud de la Serra Gallinera/Caret +/-2650m.
  L'altra meitat ha decidit que no està per complicar-se la vida i fan mitja volta, a trobar el camí de la Portella de Mentet.
  Els del circ, sense el nas vermell, carenegem amb els esquís on toca fins la cota 2689m, deixant estar el Pic de la Dona.
  Baixem al Pla d'Ombriaga i fora pells ens llancem pel Circ de Morenç cap al Clot de la Xemeneia i les pistes de VallTer 2000, per on arribem al Pla Gran, donant per acabada la travessia.
  Ara sí que ens hem guanyat un bon àpat, que amb diverses opcions ens cruspim a St. Quirze de Besora; tot un clàssic per a una bona clàssica.
  VallTer – Mentet
  17 i 18 de gener, 2009
  Aureli, Cinta, Daniel, Peter, Sergi, Ramon.
  http://picasaweb.google.es/ramon.aymami/VallTerMentetGener09
  Etiquetes: *, **, CONFLENT, PIRINEUS, RIPOLLÈS, TRAVESSA
  Participants: Toni, Gemma i Marina
  Dificultat: *, F
  Neu: a la part de dalt ventada, dura i amb riples, a baix neu pols (potser una mica encrostada, pràcticament imperceptible pels que sabeu esquiar!!!)
  Sortim del coll de pimorent, al costat de les pistes. El nostre objectiu el veiem de seguida, el recorregut és fàcil i per sort es poden esquivar les pistes en tot moment. Un cop al llom tenim uns moments de vent molt interessants, per sort la neu que arrossega el vent només ens arriba als genolls... el paissatge és molt fantasmagòric o discotequero (segons com es miri).
  A la baixada podem agafar una pala amb una mica més de pendent i amb molt bona neu :D. Arribem al cotxe sense més dificultats.
  Una bona matinal d'iniciació! Potser la primera sortida del Martí amb esquís de muntanya?
  La foto (que ha fet en Toni), una premonició de com ens costarà de seguir!!!! Ens haurem de posar les piles ;)
  Pica del Canigó 2784m des de Cortalets (circular) - 17 i 18/01/2009
  Aquest cap de setmana hem acompanyat en Joan, en Roger i en Carles a la sortida de la Travessa dels Pirineus amb esquís (més informació aquí). La sortida ha estat de categoria tant pel desnivell, com pel recorregut i les condicions (ens hem calçat els esquís a 850m!).
  Dissabte 17 de gener - de Fillols 850m al Refugi de Cortalets (Jean Coderch) 2150m
  +/-1350m; 5 a 6h; Dificultat *, F; orientació NO; GPS wikiloc
  Són 13,5km de pista, però la gran quantitat de neu ens ha permès fer alguna drecera. Tot i la llargada de l'etapa, les condicions de neu i vistes sobre la plana han fet el recorregut molt bonic.
  El refugi té gas; no té ni mantes ni matalassos. A destacar el bon estat del Refugi de Balaitg a mig camí.
  Diumenge 18 de gener - Canigó 2784m
  +800 / -2150m; 5 a 7h; Dificultat ***, PD+, S2 a S4 (alguns hem baixat la xemeneia amb esquís); totes les orientacions; GPS wikiloc
  Des del refugi cal anar al pla dels Estanyols i remuntar cap a l'oest en direcció al Pic Jofre. En direcció S, hem seguit la carena amb esquís fins la Portella (2601m) i d'aquí amb grampons per l'aresta, evitant la pala on hi havia alguna placa. A destacar que el descens directe de la N en direcció a Vernet té tanta neu que no es veuen les canals... falta veure si està estable. L'aresta esdevé alpina i el fort vent ens fa treballar fins al cim. Desgrimpem fins al peu de la xemeneia, on alguns ja posem esquís. La neu dura i algun ressalt més dret ens fan extremar les precaucions.
  Més avall deixem els companys de la TPE i ens drigim sense perdre alçada cap a la Portella de Valmanya. Ja només queda posar pells per pujar a la cresta del Barbet i anar a buscar una valleta que baixa en diagonal cap al refugi. En aquest tram la neu és dura, transformada o crosta, però del refugi en avall gaudim de neu pols i trams molt divertits, saltant-nos les ziga-zagues que fa la pista pel mig del bosc. Arribem al cotxe tan cansats com satisfets, després de prop de 2000m de descens.
  Etiquetes: ***, CONFLENT, GPS, PIRINEUS Enllaços a aquest missatge
  Desnivell: 1203 m
  Estat de la neu: Dura a la carena fins al cim/ Dura i crosta en cotes mitges /Pols al fons de la vall
  Meteo: Sol amb nuvols alts. Absència de vent.
  Inici sortida: Poble de Mentet.
  Durada ~ 6 hores
  Participants: Pep i albert
  Sortim del poble de Mentet amb neu abundant,creuem el pont (1460 m ) i progressem pel bosc amb neu pols fins siturar-nos a la cabana de l'alemany (1968 m). Aquí coincidim amb un grup que vé de Vallter i baixa cap Mentet per fer nit.
  De la cabana ens dirigim cap a la coma de Bassibés però just abans d'entrari ens desviem en direcció NW fins situar-nos sota l'avantcim de la Serra Gallinera.
  D'aquí a uns (2380 m) Progressem fins la carena que uneix la serra Gallinera i la serra de Caret. Una vegada a la carena arribar fins el cim és un pur tràmit amb neu dura i castigada pel vent.
  Desde el cim gaudim de les imatges que el territori ens ofereix els Pic Redoun i Pic de Gallinas o el massis del Canigó gràcies a la bondat de la meteorologia.
  Optem per fer el descens pel mateix lloc per on hem fet l'ascens aprofitant les darreres lllambregades de sol que l'astre rei ens ofereix. Amb neu dura i encrostada en cotes altes i mitjanes. Pols al fons de la vall ens permet deleitar-nos en un descens fins a Mentet.
  TPE-Travessa dels Pirineus amb Esquís de Muntanya - hivern 2009
  Tracks i punts d'interès aproximats Mostra un mapa més gran
  Post de Joan, Roger i Carles, des de casa...
  Ja han acabat...
  A les 18.23h han trucat que acabaven d'arribar als Chalets d'Iraty.....només els queda la logística dels cotxes i tornar a casa, que no és poc! Que difícil se'm faria tornar a la civilització!
  Unes quantes fotos dels dos darerrs dies i aprofitar per donar les gràcies a en Joan, Roger i Carles per haver-nos deixat compartir aquesta travessa amb ells, i a tots els que heu seguit i participat en el post també moltes gràcies i, bones traces! Jaume.
  Ja són a l'últim cim!
  Acaben de trucar (14.30h) des del cim de l'Ohry.....segurament l'últim cim de la TPE, si més no el de més de 2000m a l'oest dels pirineus. Si han tingut un dia clar, hauran vist l'oceà atlàntic!
  L'etapa serà llarga. En principi era de 8h però el Carles creu que s'allargarà......però sabent que és l'última i amb la companyia plena d'energia que porten, serà bufar i fer ampolles.
  Les fotos del Roger d'ahir
  Me'n vaig oblidar... Foto de grup i l'Ohry, objectiu d'avui!!!
  divendres 27 de febrer de 2009 - 33a etapa, la penúltima
  Del refugi de Belagua 1420m a la cayolar d'Ardané Gagnékoa 1312m
  La foto és des del cim d'Otxogorri, de 1921m. Darrere hi ha el Pic d'Orhy i a sota els esperava la cayolar D'Ardané Gagnékoa, que m'imagino que deu ser la cabana on passaran la nit....Demà és l'última etapa!!!
  TPE- LIVE
  Tot va sobre esquís.....envien un vídeo des del coll de Bimbaleta a les 12h. Ara han trucat des del cim d'Otxogorri i diuen que està tot preciós.....nevadíssim! A la nit penjaré fotos...
  Fotos de l'etapa d'ahir
  Aquest matí hem rebut les fotos del Roger. Són tres quarts de vuit i estan esmorzant. Fa un dia bo però ventós!
  Agulles d'Ansabère i foto de cim des del Petretxema!
  dijous 26 de febrer de 2009 - 32a etapa, retrobament a Belagua
  De la cabana d'Ansabère 1580m al refugi de Belagua 1420m
  Deu haver estat emocionant, retrobar-se amb el Carles i el Roger després de tants dies.... La Pili, l'Eli, la Montse i el Jaume els acompanyaran les darreres dues etapes!!! Qui actualitza la crònica sóc jo, la Berta....i ni idea de quina meteo s'han de trobar.....jajaja....segur que ells sí que estan informats....
  Com que el refugi de Belagua està tancat, han plantat tendes. Es veu que hi ha tanta neu...... (segons la Montse, més que a l'Aran.....els costats de la carretera feien por....jajaja).
  Bé, no sé res de com ha anat l'etapa d'avui....però tenim un vídeo del Carles! Aprofiteu per ampliar la foto :) Demà més...
  dimecres 25 de febrer de 2009 - 31a etapa, sol de regal
  Del refugi d'Arlet 2000m a la cabana d'Ansabère 1580m.
  Immillorable visibilitat, la que estan gaudint avui! Per fi s'han dissipat les boires i el temps juga al seu favor. La primera foto és d'aquest matí al refugi d'Arlet i la de la dreta està feta del pic de Burcq (2105m) cap a Ansó i el massís de Peña Forca (2390m). Demà uns quants marxem a Belagua (co ntacteu amb mi o l'Eli si us podeu/voleu escapar) per fer les dues darreres etapes amb ells i arreplegar-los, no fos que vulguin tornar a casa resseguint les traces d'aquestes setmanes...
  dimarts 24 de febrer de 2009 - 30a etapa, a la llum del GPS
  De Candanchú 1570m al refugi d'Arlet 2000m.
  "Als peus del Bisaurín, per fi sobre la boira..." Això ens deien fa una estona abans de tornar-se a submergir en el mar de núvols...
  I una foto més, amb el Midí, Balaitús i Frondelas...
  dilluns 23 de febrer - 29a etapa, "anticicló punyetero"
  Del refugi de Pombie 2031m a Candanchú 1570m.
  Punyetero perquè el vent és moderat a cotes altes i hi ha "mar" de núvols que obliga a navegar per passar els colls... Però som a la darrera setmana i estan contents. Des de Candanchú, on per fi han pog ut fer bugada, es preparen per les darreres etapes. Les fotos d'avui des del cim del Peyreget (2487m) són genials: Midi, Balaitus, Bisaurin...
  Fotos del refugi d'Arrémoulit, merci Gilou!
  En aquest refugi van fer bona coneixença d'un parell d'esquiadors del vessant nord dels Pirineus... Ahir ens ho feien saber al xat "A arrémoulit, j'ai trouvé Roger et Carles en grande forme, una grosse pêche et un superbe moral. Ils ont dormi comme des loirs et mangé comme des o gres. Ils sont très forts !! et si gentils !!" i avui ens han enviat 4 fotografies. Gràcies!
  diumenge 22 de febrer, 17:15h - 28a etapa, als peus del Midi
  Del refugi d'Arrémoulit 2305m al refugi de Pombie 2031m.
  A quarts de cinc han arribat al refugi, aquí teniu un extracte de la crònica i algunes fotos. Demà Somport.
  Crònica de l e s 11:23h:
  El vent avui fa festa! Acaben de creuar la carretera del Portalet i s'enfilen cap a Pombie, als peus del gegant d'Ossau. Com més s'allunyen més a prop són!
  dissabte 21 de febrer de 2009, 12:33h - 27a etapa, bye, bye, mierdafita
  Del refugi Piedrafita 2200 al refugi d'Arrémoulit 2305m
  En la comunicació d'avui ens han explicat que dormir a Piedrafita ha estat com fer-ho en una nevera... i el ma tí no ha acompanyat gaire: dia de grampons i gore, "el vent bufa fort..." Probablement s'aturaran a Arréumolit i demà faran l'etapa que toca, cap al magnífic refugi de Pombie, a l'ombra del Midi!
  divendres 20 de febrer de 2009, 14:42h - 26a etapa i Petite Fache 2947m
  Del refugi Wallon 1865m al refugi de Piedrafita 2200m.
  Marxen exultants. El sol, la neu, les vistes, els SMSs amb anticicló ... tot juga a favor aquests dies, sobretot si ho comparem amb les dures condicions de les primeres ...4 setmanes. Al coll de la Fache, després de fer cim, els hi han entrat els SMSs amb partes i han aprofitat per posar-nos al dia i fer-nos enveja, de la sana.
  Envien records a tothom, i especialment al Joan.
  Avui hauran arribat a la cabana de Piedrafita i demà ho volen allargar fins al refugi de Pombie. Van forts!
  (les fotos són preses des el Petite Fache 2947m, cap al pic de Cambales 2965m i Balaitous 3144m la primera, i amb el Bisaurin i Midi a l'horitzó, a la segona)
  dijous 19 de febrer de 2009 - 25a etapa, Petit Vinhamala 3032m i "palejada"
  Del refugi de Baissellance 2651m al refugi Wallon 1865m.
  "Palejada" per tro bar el bidó! sota un gruix de més de 2 metres de neu! I per arribar-hi han fet un recorregut "10", amb el Petit Vinhamala (3032m, foto Roger i Carles al cim, amb Vinhamala darrera), el coll dels Oulettes (2606m) i el coll d'Arratille (2528m).
  dimecres 18 d e febrer de 2009 (foto rebuda 20/02/2009)
  ... al refugi de Baissellance 2651m
  dimecres 18 de febrer de 2009, 12:40h - 24a etapa, camí del Vinhamala
  De la cabana d'Aspé 1848m a ...
  Fins a dos signes d'exclamació hi havien en la crònica d'avui! Des del coll de l'Oule (2556m, foto) m arxaven decidits cap al refugi de Bayssellance o potser ho allargaven al d'Oulettes de Gaube, amb GRAN BO, i un a bona previsió que els hi hem passat fins diumenge... "Seguim!", deien.
  Fotos d'ahir a la cabana d'Aspé (1848m):
  dimarts 17 de febrer de 2009 - 23a etapa, un mes
  De Gèdre 1070m a la cabana d'Aspé 1848m
  Fa un mes que va començar la TPE! Un mes de molta neu, de condicions dures que els han aturat fins a 8 dies, de moments especials... La millor solució per avui era deixar l'itinerari del Breuil i pujar directament a Aspé. Així ens ho confirmava en Carles a migdia. Després a la cabana sabem que no hi ha cobertura: ja hi van ser per deixar-hi un bidó que feina hauran tingut per descolgar. Són a punt d'entrar als Pirineus del gegant Vinhamala, són al començament de la fi de la travessa. Endavant!
  dilluns 16 de febrer de 2009 - 22a etapa, canvis sobre la marxa
  De la cabana de la Géla 1710 a Gèdre 1070m.
  No van per la cabana des Aguilous i Héas. MMS 14:36 de Roger: "Hem modif ruta, hourq de Heas massa carregat. Som al port d Campbieil. Dormirem a cabana Sausset o baixarem a Gèdre (...)".
  La Cabane du Sausset (1935m) és a la part occidental del Port de Campbieil (2596m), però l'han passat de llarg i han baixat fins al poble, on es troben ara descansant. Hem parlat amb ells i tot just valoren què fer, j a que són més al nord del previst i cal una mica d'estratègia considerant l'estat del mantell (risc 3, però molt carregat), la meteo (incerta per dijous) i com es troben... Una alternativa que té molts números és escurçar les etapes de Tucarroya i Sarradets pujant directament a la cabane d'Aspé (1848m). Demà serà un altre dia. Bones traces!
  fotos de diumenge 15 de febrer
  Dues fotos rebudes dilluns 16, fetes des del Port Vieux. La de l'esquerra cap al Circ de Troumouse i Pic de Gerbats. L'altra mostra el descens cap la Géla i els cims de Campbieil, Estaragne, ...
  diumenge 15 de febrer de 2009 - 21a etapa i proveïment al Túnel de Bielsa
  De Parzán 1110m a la ca bana de la Géla 1710m
  La Marta ha estat la connexió a la boca sud del Túnel de Bielsa, proveint-los de menjar per les properes etapes. Aquest parell de contrabandistes del segle XXI hauran passat la frontera pel Port Vieux carregats també d'il·lusions i ganes de muntanya... ja fa dies que l'Atlàntic és més a prop que la Mediterrània!
  dissabte 14 de febrer de 2009 - 20a etapa, "versió S"
  De Biadós a Parzán 1110m
  Aquesta travessa no ofereix descans ni en la presa de decisions! Valorats els elements trien de nou, encertadament, un pas més al Sud i, enlloc de remuntar cap Tabernés, Port de la Madera i cabana de Trigoniero, fan cap a Ordizeto i la llarga pista que baixa a Parzán. Ben entaulats per sopar h em co mentat les alternatives per demà i tot apunta que passaran a la cabana de la Géla pel Port Vieux. Rebem aquesta foto i les que podeu veure més avall dels dies 13, 12 i 11 (vídeo):
  divendres 13 de febrer de 2009 - 19 etapa, sol, vent ... i frontal
  Del refugi d'Estós 1895m a Biadós (cabana)
  En una "finestra" de cobertura ens informen que han superat el Port de Gistain. La baixada ha estat dura i entretinguda per les grans acumulacions de neu i el vent moderat de nord que no ha parat de bufa r. A l'hora de la connexió, ja fosc, renunciaven a pujar al refugi de Tabernés i reculaven a una cabana vista per passar la nit
  dijous 12 de febrer de 2009, anticicló a la vista!
  Refugi d'Estós 1895m (bis)
  Per fi! Treva de pertorbacions! Els pendents s'han començat a purgar, i el mantell inicia el lent procés d'estabilització. Avui han fet gana treien neu de la terrassa del refugi i fent un perfil de neu amb el guarda... Per dinar, arrossada.
  D emà valora ran si obrir o no traça cap a Biadós i Tabernes passant pel Port de Gistain. Tenen informació actualitzada i recomanació d'extremar precaucions. Com li he sentit dir avui a un aragonès Take care!
  dimecres 11 de febrer, 14:30h, 50cm de neu nova i continua nevant
  Refugi d'Estós 1895m
  Hem parlat amb en Roger i en Carles contactant amb el refugi d'Estós. Ahir quan van arribar-hi (18a etapa) va començar a nevar i ho continua fent. Pel matí ja havien mesurat 50cm, i en Roger em diu que sembla molt més... Tenen parte actualitzat i de moment la prudència recomana no moure's (INM dóna risc 4 i meteofrance 5, amb gruixos de les darreres 24h superiors als 90cm per s obre 2200m). Vídeo enviat el 11/02/2009, rebut el 14/02/2009:
  dimarts 10 de feber de 2009, 10:11am (18a etapa)
  De s de Benasc...
  SMS 10:11am de la Montse:
  "Mo ment clau: la bota Garmont ja està reparada a la Casa d la Montaña! Iuju"
  Això vol dir, que casi tot és apunt (meteo a part) per marxar cap a Estós i ...
  dilluns 9 de febrer de 2009, 17a etapa, obrint traça de nou fins a la vall de Benasc
  Del poble d'Aneto a la Vall de Benasc
  Etapa llarga, buscant la seguretat dels passos més baixos del sud. L'itinerari haurà estat de descoberta, per llocs que sempre estan eclipsats per muntanyes properes més altes.... Això: poble d'Aneto pujant cap al Coll de les Salines (2182m), passant per les bordes que hi ha sob re Siscarri i Castanesa (amb poca neu pels efectes del vent), després Coll de Basibé (2272m) fins a l'Ampriu, Cerler, i alberg al camping encarat a la Vall d'estós...
  Demà toca pujar a recuperar pou de material i (i cartografia) a Llanos, i reparar una bota del Roger (ara la dreta, brrrrr!). Veurem si hi ha temps de fer camí a Estós i Tabernes, o han d'esperar a dimecres. L'anticicló trigarà uns dies, però s'ensuma. Ànims!
  diumenge 8 de febrer de 2009, de nou a l'Aran
  Finestra tancada a Salenques
  Ho han intentat però les condicions (horari, meteo, i estat de la neu) han fet recomanable recular a mig barranc de Salenques. Demà potser hi torna a haver una oportunitat i intentaran un itinerari més baix i segur des del poble d'Aneto pujant cap al Coll de les Salines (2182m), passant per les bordes que hi ha sobre Siscarri i Castanesa, després Coll de Basibé (2272m), fins a l'Ampriu. D ema sí!
  El cap de setmana els han acompanyat Joan, Eli, Manel, Joan Manuel, la Montse i en Jordi, que ens envia la següent crònica i fotos. Gràcies!
  "Aquest matí l'esmorzar al refugi de Conangles l'hem endarrerit de le 7:00 a les 8:30, ja que seguia nevant i ventant bastant. La previsió deia que s'obriria però seguia fent vent ... i no s'ha obert. La Montse s'ha unit a l'esmorzar i a la TPE fins a Estós. Capa quarts de dotze, la visibilitat ha augmentat però seguia fent vent fort. A les 12:00 han decidit sortir amb l'intenció d'arribar avui al refugi d'Anglós, com a mínim si el temps millorava, seguir cap a Vallibierna. De tota manera amb el temps que feia i l'hora que era, crec que Anglós era suficient per a avui. Els hem acompanyat des del refugi de Conangles, esquís als peus, fins a l'entrada de la vall de Salenques, per l'esqu erra orogràfica del riu, seguint la pista de la primera etapa de la Pedals de Foc, obrint traça per neu pols fonda. A les 13:00 ens hem separat i han tirat Salenques amunt per seguir per Anglós i nosaltres hem tornat a Conangles."
  divendres 6 de febrer de 2009. Neva, neva, neva
  Tancats a Conangles
  MMS d'aquest matí: "Tancats a Conangles. Neva. No para. A veure si dma millora, xo no hi confiem :( Tenim ganes de seguir!"
  Molt probablement demà també caldrà esperar i potser diumenge millora una mica per obrir traça cap l'oest, el llunyà oest... Però no estan sols aguaitant: a part d'en Genís i la Kana (fotos) avui rebran visita i demà també.
  Ens quedem amb el "...Tenim ganes de seguir!"
  dijous 5 de febrer de 2009, esperant la finestra
  La Renclusa pot esperar!
  En Breuil califica l'etapa que hi va per Mulleres com una de les més serioses de la TPE i ni les condicions meteorològiques ni l'estabilitat del mantell (cara E) aconsellen fer l'etapa aquests dies. L'alternativa és més al sud, passant per Salenques i divendres o dissabte esperaran la finestra per anar-hi (el flux canviarà de SW a NW, més fred).
  Estem molt a sobre dels partes, navegant per les fonts més serioses (i optimistes!) i a partir d'ara que entrem al Pirineu Aragonès també buscarem previsions més locals com la de Jorge G. D. i el seu blog, lameteoqueviene. Anticiclóóóóóóóóóóóóóóóóó????????????
  En Carles ens passa un agraïment especial, en aranès. BONA NET COMPANHS!!!
  dijous 5 de febrer de 2009, 9:00am- descans
  Dia de la marmota, l'ombra s'allarga, l'hivern s'allarga?
  SMS 9:00am "Neu i boira, descansem a cngles." (merescut i forçat descans! Aprofitaran per fer cures al material... Més tard tindrem crònica).
  dimecres 4 de febrer de 2009, les fotos
  De matinada hem rebut fotos d'ahir. El dia va ser molt canviant segons cara N o S... i al vespre gran sopar a Conangles amb els amics aranesos. A les 00:36 en Roger deia "Ara neva i bufa fort, dmà descans?" Ho sabrem més tard...
  dimecres 4 de febrer de 2009 - 16a etapa, sopar amb amics
  Del refugi de Saboredo 2310m a la boca sud del túnel de Vielha 1600m
  Sabem que han fet l'etapa i que fan un gran sopar, potser a Conangles, amb els amics de la Vall... Demà tindrem més informació de quan obren traça cap a la Renclusa.
  dimarts 3 de febrer de 2009 - 15a etapa, ja a la Val d'Aran!
  Del refugi d'Airoto 2203m al refugi de Saboredo 2310m.
  Aprofitant que al Port de la Bonaigua hi ha cobertura, hem pogut parlar, actualitzar meteo, rebre fotos i encàrrecs, i fer una petita crònica!!! Sembla que a Airoto ha estat com prevèiem: calent (aquella estufa tira molt!) i màgic, per l'emplaçament. Si a més a més cauen 15 cm per la nit i es lleva amb sol, això és 100% TPE!!!
  Ara (15:00h) s'ennuvola una mica però Saboredo està guardat i els espera un bon sopar.
  Fotos d'avui a plans d'Isavarre...
  Fotos d'ahir al refugi d'Airoto:
  dilluns 2 de febrer de 2009 - 14a etapa
  D'Alòs d'Isil 1280m al refugi d'Airoto 2203m
  A quarts d'una, ens deien des del poble que la boira s'aixecava una mica i sortien cap a Airoto, on no tenen cobertura.
  Probablement no hi hauran arribat amb gaire bon temps, però aquest refugi té un caliu especial i hi estaran bé segur (la foto és del 11/03/2007).
  En Joan ja és a casa i ens envia una petita crònica ;)
  "Avui, dilluns 2/2/09 físicament sóc a Barcelona, mentalment però encara sóc als Pirineus amb els companys que segueixen endavant amb la Travessa... Dissabte (31/1/01) em vaig lesionar del genoll dret i vaig haver de plegar de la Travessa (el genoll dret precisament era el bo!). El diagnòstic d'urgències no semblava molt greu, ja que aparentment els lligaments estan bé i el que sembla que ha rebut ha estat el menisc extern. Ho haurà de veure un especialista a veure que cal fer.
  L'accident en sí, va ser una "caiguda tonta" esquiant baixant del Coll de Sellente... Per cert, vull felicitar i agraïr aquí als membres del GRAE i del servei d'urgències de l'Hospital Comarcal de Tremp, molt bons professionals i molt bon tracte en tot moment.
  És dur per a mi i em fa molta ràbia, no tan per la lesió en si, sinó pel fet d'haver acabat la TPE així. També pels companys sé que és dur ja que sempre havíem tingut clar que tres érem el nombre ideal mínim per planificar la travessa. Però coneixent al Roger i al Carles tinc la certesa que s'adaptaran i davant de totes les complicacions i adversitats ho faran encara millor, segur, perquè tots dos formen molt bon equip. endavant companys! i que entri un anticicló potent ja, que pel moment ja tenim neu suficient!"
  diumenge 1 de febrer de 2009 - 13a etapa, dues en una
  De Tavascan 1200 a Alòs d'Isil 1280m.
  (fer click a PLAY, NO a goear. Enregistrada amb software millorat... esperem que es senti millor)
  Neu n'hi do! Avui s'han guanyat el sopar amb escreix fent dues etapes en una! Des de Tavascan, cap a Quanca, després camí del refugi Montroig (aquest tros, molts cops ja és un dia de feina!), collet de la Gallina, coll de la Tartera i barranc de Comamala fins a Alòs d'Isil, amb pluja inclosa en el darrer tram, tal i com estava previst.
  I demà cap a Airoto, un refugi entranyable situat en un dels racons més bonics del Pallars.
  dissabte 31 de gener de 2009 - 12a etapa, tristor
  Del refugi de Baborte 2438m a Tavascan 1200m.
  Aquest matí en Joan ha deixat la travessa per un mal gest del genoll. No sembla greu però suficient per impedir-li continuar... ens ho explicarà els propers dies. Sap molt greu! En Roger i en Carles han modificat l'etapa baixant directament a Tavascan sense passar per Certascan. Demà no serà el mateix, dos no són tres. Ànims Joan!
  (Fotos: Joan i Pont de Boavi)
  divendres 30 de gener de 2009 - 11a etapa
  Del refugi de Valferrera 1940m a refugi de Baborte 2438m.
  La ISO 0 ha pujat aquests dies i això ha estabilitzat una mica part del mantell. En canvi la neu està pesada i deu costar més obrir traça. Descarten passar per la Pica de camí a Pinet i ho escurcen cap a Baborte.
  dijous 29 de gener de 2009 - 10a etapa, GRAN BO!
  De la Cabana d'Arcalís 1979m al refugi de Vallferrera 1940m.
  Amb l'etapa d'avui entren en el que el pioner i autor del llibre que ressenya la travessa, Marc Breuil, anomena com un dels grans moments de la TPE. Les imatges que ens han enviat a mitja tarda ho corroboren. La primera és del Port de Rat (2537m); la segona també, però vist des del Port de Boet (2509m). Eren de camí a Vallferrera (sense cobertura), i també han escrit dues paraules: Gran Bo!.
  A part del que els hi enviem, tenen informació de primera mà, sobre el terreny, de com està el mantell: delicat i amb plaques i ja extremen les precaucions. Demà l'etapa és llarga fins a Pinet, i dissabte Certascan si el front de sud els deixa. Sort i a gaudir!
  dimecres 28 de gener de 2009 - 9a etapa
  Del Tarter 1679m a la Cabana d'Arcalís 1979m.
  Avui han tornat a sentir calor als peus, i ja són a la Cabana d'Arcalís. Des del Tarter han pres la Vall de Ransol i han saltat a la de Sorteny per la Collada dels Meners, just sota el Pic de la Serrera. S'han trobat amb l'amic Jean Pierre que els hi portava menjar pels propers dies. El darrer tram ha plogut però el temps ha de ser bo demà... objectiu Vall Ferrera!
  Fotos: Cabana de la Serrera i Jean Pierre-connexion.
  Fotos: a la Portella de Fontargenta (27/01/2009) i Ref. Rulhe (26/01/2009)
  Fotos: Arribada a Rulhe (25/01/2009) i Pic d'Escobes (25/01/2009)
  dimarts 27 de gener de 2009 - 8a etapa, quin tou de neu!
  Del refugi de Rulhe 2185m al Tarter 1679m (Andorra).
  Al matí ens informaven:
  SMS 9:35 (Joan) "Hem dormit a Rulhe una 2a nit, porta mes de 36 h nevant, molta neu fresca, quan puguem passarem a Andorra per Fontargenta" (**)
  (**) Els que habitualment us escrivíeu SMSs amb ells, per temes o informacions diversos, ja podeu tornar-ho a fer. Tornen a disposar de cobertura i bateries recarregades. Gràcies!
  A m itja tarda hem pogut parlar amb ells: han passat pel Coll de Fontargenta (2262m) cap a la Vall d'Incles i ja són al Tarter, on passaran la nit. Demà el mal temps fa una treva i continuen cap a Sorteny, Rialb i potser Arcalís, buscant els passos més segurs (des de diumenge han caigut entre 30 i 70cm de neu nova, i avui sembla que fins i tot costava obrir traça de baixada...).
  Potser més tard rebem alguna foto de la nevada o la pizza del Tarter ;)
  dilluns 26 de gener de 2009 - neva
  Refugi de Rulhe 2185m.
  SMS 14:06 "Som al refu rule, sense cobert. Hem sortit a buscar-ne. Neu fins ara, 20cm, cel tapat. Farem nit tb a rule. Pots actualitzar parte x dma?" (*)
  En els horaris convinguts els hem enviat la meteo i el risc d'allaus detallat. Aquesta tarda-nit continuava nevant amb gruixos importants de neu nova i una previsió per demà una mica millor però poc segura (els la seguirem actualitzant). Probablement demà hauran de romandre a Rulhe i valorar possible escapatòria per Juclar, o esperar més.
  (*) en la mesura del possible no els hi envieu SMSs, que han d'economitzar les descàrregues de missatges i bateries. En llocs amb cobertura podran veure el blog i comentaris que deixeu. Gràcies!
  diumenge 25 de gener de 2009 - 7a etapa
  De la Gîte de L'Hospitalet 1421m al refugi de Rulhe 2185m.
  Després de la tempesta ve la calma. Els acompanyem mitja etapa, fins més amunt de l'Estany de Pédourrés. Ells van cap l'oest, nosaltres a la Tose de Pédourrés. A cotes altes el vent ha fet de les seves, però la ruta que seguim, per la Vall d'Arques, té neu pols i fa goig obrir traça.
  Allí on ens separem hi ha les portes d'una setmana que serà intensa per ells, dormint en cabanes i refugis no guardats. Avui toca Rulhe (sense cobertura?). Haurem de tornar a estar a l'aguait de la meteo. Molta sort!
  dissabte 24 de gener de 2009 - dia d'engreix
  Gîte de L'Hospitalet 1421m.
  Per la tarda, l'Eli, en Manel B, en Joan Manuel i Jaume desafiem en Saura i ens plantem a la Gîte. Neva i fa vent. Ens han fet uns quants encàrrecs, i algú ens ha donat una bossa per ells plena de placebo, suposadament de vitamina C, amb un missatge que ens fa gràcia "... els de Shackleton no van patir escorbut, els d'Scott si...". La veritat és que amb el sopar que ens donen hi ha vitamines per dies. També els portem parte de bon temps per demà!
  divendres 23 de gener de 2009 - aturats pel mal temps
  Descans obligat per eixugar la roba i deixar passar el temporal de forts vents i pluja que ha humitejat i inestabilitzat el mantell fins a cotes altes. Per demà, meteofrance avisa de "Vigilance Rouge" o "Orange" en aquesta zona i farà recomanable esperar un dia més per marxar cap a Rulhe.
  "Type d'événement : Vent violent.
  Violente tempête hivernale d'une ampleur peu commune sur le sud du pays justifiant un suivi particulier. Il est vraisemblable que cette tempête intéressera une zone géographique plus limitée qu'en décembre 99 mais elle risque d'être d'intensité comparable."
  dijous 22 de gener de 2009 - 6a etapa
  Del refugi de les Bulloses 2005m a la Gîte a l'Hospitalet 1421m.
  Dia GPS-GoreTex... L'etapa ha transcorregut per la portella de la Grava i la portella de Lanós, amb descens complicat i remullat per la vall de Bésines fins L'Hospitalet, on han arribat ben xops. S'imposa el seny i demà toca descans i eixugar la roba. Dissabte meteo complicada, demà veurem... Ànims!
  Ens envien una foto tot pujant a la Portel la de la Grava i una altra aixoplugats de la pluja a una cabana a Lanòs.
  dimecres 21 de gener de 2009 - 5a etapa
  De Núria 1960m al refugi de les Bulloses 2005m.
  Han creuat la Cerdanya amb esquís!!!
  Des de Núria han remunta t fins el Coll d'Eina, per baixar per la cara nord amb neu pols i seca fins al poble d'Eina. A partir d'aquí "aventura" buscant el millor camí fins al Coll de la Perxa primer i les Bulloses després, on han arribat després d'onze hores d'activitat.
  El dia ha tornat a ser radiant i en Xavi, que ha compartit uns metres amb ells, ens deia que feia un fred d'aquells que es reflecteix a la cara. Ja d e nit algun floc s'escapava a les Bulloses... haurem d'estar a l'aguait de la meteo i el fort vent que anuncien. Bona nit!
  dimarts 20 de gener de 2009 - 4a etapa
  Del refugi d'Ulldeter 2235m a Núria 1960m.
  Tal com ens expliquen (feu click a play per sentir la trucada, no a "goear"), avui han tingut una meteo variable que no els ha impedit gaudir de les immillorables condicions de neu a la zona, i el premi final de neu pols en la baixada de Noucreus a Núria!
  Demà entren a la Cerdanya... la podran creuar amb esquís? Objectiu, les Bulloses. Bones traces!!!
  dilluns 19 de gener de 2009 - 3a etapa
  Del refugi de Pla Guillem 2276m al refug i d'Ulldeter 2235m.
  Finalment el dia ha estat menys ventat del que esperàvem i a primera hora de la tarda han arribat a Ulldeter. Pràcticament tot el dia amb sol i fins a les 16h no ha començat a ploure i poc després a nevar una mica. Les fotos que ens envien són passada la Collada de Roques Blanques en direcció a les Esquerdes de Rojà.
  Ens confirmen que ahir van acabar bé l'etapa, amb gran bo i el Puig de Rojà i el Set Homes. Arribaven al Refugi de Pla Guillem a les 17:30, i aquest matí a les 6 ja els hi ha sonat el despertador...
  diumenge 18 de gener de 2009 - 2a etapa
  Hem pujat al Canigó pel camí del Pic Jofre i aresta N.
  El dia s'ha llevat amb núvols alts i una llum especial i hem gaudit molt de la pujada, amb un tram final força alpí, grampons als peus i esquís a l'esquena, amb el vent picant fort a la cara.
  Baixem per la xemeneia (alguns esquís als peus) i uns metres més avall ens acomiadem. Nosaltres cap a la Portella de Valmanya i ells encara tenen feina: Puig de Rojà, Set Homes i Refugi de Pla Guillem.
  Primers problemes de material (bota del Roger, que sembla que aguantarà), però ànims molt alts i marxen contents. Bones traces!
  dissabte 17 de gener de 2009 - 1a etapa
  Comença la travessa!
  Per davant la llarga pista que puja de Fillols al Refugi de Cortalets. Són més de 1300m de desnivell i 13km que escurcem amb alguna drecera (track al mapa o aquí). El massís del Canigó està nevat com mai! Ens calcem els esquís a 850m i el recorregut esdevé preciós.
  Ja al refugi, primeres sopes, primeres olles compartides i bon vi. Sembla que no s'han deixat res!
  Els acompanyem aquest primer cap de setmana Ramon, Jepi, Pili, Eli, JoanManuel i Jaume.
  (imatges enviades la nit de dissabte per mòvil)
  Primeres "imatges", des del refugi de Cortalets. La travessa ja ha començat!!!!!
  "Sempre he somiat en fer un pas més.
  És un somni que em manté despert" (R.Messner)
  dissabte 17 de gener de 2009, 01:01h
  En poques hores en Joan, en Roger i en Carles comencen la travessa dels Pirineus. És un repte important però sobretot un somni realitzat per ells, i que ens mantindrà desperts als altres per seguir somiant.
  "...La nostra intenció és romandre al màxim en alçada, intentant descalçar els esquís només on sigui obligat fer-ho, fent nit en refugis, cabanes i no baixant al fons de les valls a no ser que no trobem un itinerari alternatiu. En cas de mal temps o condicions adverses intentarem buscar alternatives segures per seguir avantçant per les parts baixes de les valls i si no tenim alternatives pensem en esperar/aguantar un parell de dies en el refugi que toqui.
  És una travessa llarga, exigent física i mentalment, en què trobarem dificultats que ens posaran a prova..."
  Des de cegesqui en farem un seguiment, en la mesura que siguin possibles les comunicacions, actualitzant aquest post amb els missatges i fotos que ens puguin enviar i les informacions que pugueu donar els que compartiu alguna traça amb ells. Ho tenen tot organitzat amb els pous de material ben repartits i contactes pròxims als llocs per on passaran, però des d'aquí també organitzarem, si cal, qualsevol avituallament o ajut que puguin necessitar.
  Aquest post tindrà un accés directe en el menú de l'esquerre, sobre el xat, i qualsevol aportació o comentari serà benvingut.
  També intentarem actualitzar un mapa per poder-los situar i somiar desperts amb ells... Ara toca anar a dormir: a les 7 del matí els acompanyem a Fillols, als peus del Canigó, per fer la primera etapa cap al Refugi de Cortalets.